Official Journal L 203 , 12/08/2003 P. 0025 - 0038



Ir-Regolament tal-Kummissjoni (KE) Nru 1433/2003 tal-11 ta' Awissu 2003 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 2200/96 dwar il-fondi operattivi, programmi operazzjonali u għajnuna finanzjarja IL-KUMMISSJONI TAL-KOMUNITAJIET EWROPEJ Wara li kkunsidrat it-Trattat li jistabbilixxi l-Komunitajiet Ewropej, Wara li kkunsidrat ir-Regolament tal-Kunsill (KE) Nru 2200/96 tat-28 ta' Ottubru 1996 dwar l-organizzazzjoni komuni tas-suq tal-frott u l-ħaxix [1], kif l-aħħar emendat mir-Regolament tal-Kummissjoni (KE) Nru 47/2003 [2], u partikolarment l-Artikolu 48 tiegħu, Billi: (1) Fid-dawl ta' l-esperjenza miksuba fl-aħħar snin, huwa neċessarju li jkun emendat ir-Regolament tal-Kummissjoni (KE) Nru 609/2001 tat-28 ta' Marzu 2001 li jistabbilixxi regoli dettaljati għall-applikazzjoni tar-Regolament tal-Kunsill (KE) Nru 2200/96 dwar il-programmi operazzjonali, fondi operattivi u għajnuna finanzjarja mill-Komunità, u li jħassar ir-Regolament (KE) Nru 411/97 [3]. Fl-interess taċ-ċarezza u tar-razzjonalità huwa xieraq li jitħassar dan ir-Regolament. (2) L-Artikolu 15 tar-Regolament (KE) Nru 2200/96 jipprovdi għajnuna finanzjarja li tkun mogħtija lill-organizzazzjonijiet li jipproduċu li jkunu qed iwaqqfu fond operattiv skond ċertu regoli u f'ċertu limiti. L-Artikolu 16 ta' dak ir-Regolament jistabbilixxi ċertu regoli għall-implimentazzjoni tal-programmi operazzjonali. Regoli dettaljati għandhom ikunu stabbiliti għall-applikazzjoni ta' dawn id-disposizzjonijiet. (3) Biex jippromovu r-raggruppament tal-provvista u tiffaċilità l-implimentazzjoni ta' ċertu miżuri fil-programmi operazzjonali, l-organizzazzjonijiet li jipproduċu għandhom jkunu jistgħu jikkonferixxu parti minn jew l-implimentazzjoni kollha ta' l-azzjonijiet fil-programm operazzjonali tagħhom lil assoċjazzjoni rikonoxxuta ta' organizzazzjonijiet li jipproduċu. Madankollu, disposizzjonijiet speċifiċi huma neċessarji biex jiġu evitati l-abbużi jew għajnuna doppja. (4) Biex ikun faċilitat l-użu ta' l-iskema, il-produzzjoni mqiegħdha fis-suq ta' l-organizzazzjonijiet li jipproduċu għandha tkun definita b'mod ċar, li tinkludi speċifikazzjoni ta' l-eliġibilità tal-prodott u l-livell tal-marketing fejn il-valur tal-produzzjoni għandu jiġi kkalkulat. Biex tiggarantixxi trattament ugwali għall-prodotti kollha maħsuba għall-iproċessar eliġibbli għal sistema ta' għajnuna taħt ir-Regolament tal-Kunsill (KE) Nru 2201/96 dwar l-organizzazzjoni komuni tas-swieqtal-prodotti tal-frott u l-ħaxix proċessat [4], kif l-aħħar emendat mir-Regolament tal-Kummissjoni (KE) Nru 453/2002 [5], u mir-Regolament tal-Kunsill (KE) Nru 2202/96 tat-28 ta' Ottubru 1996 li jdaħħal skema ta' għajnuna mill-Komunità għall-produtturi ta' ċertu frott taċ-ċitru [6], kif l-aħħar emendat mir-Regolament tal-Kummissjoni (KE) Nru 1933/2001 [7], l-għajnuna msemmija fl-Artikolu 2 tar-Regolament (KE) Nru 2201/96 u fl-Artikolu 1 tar-Regolament (KE) Nru 2202/96 għandha tkun miżjuda mal-valur xieraq tal-produzzjoni mqiegħdha fis-suq. Għall-konsistenza, il-limiti għall-għajnuna għandhom ikunu kkalkulati fuq bażi tal-valur tal-produzzjoni mqiegħedha fis-suq matul perjodu ta' 12-il xahar. Biex jassiguraw il-flessibilità ta' din is-sistema għall-operaturi, l-Istati Membri jistgħu jiddefinixxu opzjonijiet limitati biex jikkalkulaw il-perjodu tat-12-il xahar. Metodi addizjonali tal-kalkulazzjoni tal-produzzjoni li tista' titqiegħed fis-suq għandhom ikunu jistgħu jintużaw f'każ ta' varjazzjoni annwali jew nuqqas ta' informazzjoni. Biex ma jkunx tħalla jsir użu ħażin ta' l-iskema, organizzazzjonijiet li jipproduċu m'għandhomx jitħallew jbiddlu l-perjodu tar-referenza tul id-dewmien tal-programm. (5) Biex jassiguraw l-użu xieraq ta' l-għajnuna, għandhom jiġu stabbiliti regoli għall-amministrazzjoni tal-fondi operattivi u l-kontribuzzjonijiet finanzjarji tal-membri għal dawn il-fondi. Għandu jkun partikolarment speċifikat li l-kontribuzzjonijiet finanzjarji tal-membri ta' l-organizzazzjonijiet li jipproduċu huma bbażati fuq il-produzzjoni mqiegħedha fis-suq użata biex tkun ikkalkulata l-għajnuna. L-Istati Membri jistgħu jawtorizzaw lill-organizzazzjonijiet li jipproduċu biex jużaw il-fondi tagħhom stess u biex jagħmlu livelli differenti ta' kontribuzzjonijiet, bil-kondizzjoni li l-produtturi kollha jikkontribwixxu għal u jieħdu vantaġġ mill-fond operattiv. (6) Fl-interess ta' amministrazzjoni tajba, proċeduri għall-preżentazzjoni u l-approvazzjoni tal-programmi operazzjonali, li jinkludu t-terminu perentorju, għandhom ikunu stabbiliti biex jagħmlu possibbli l-valutazzjoni xierqa ta' l-informazzjoni mill-awtoritajiet kompetenti, u miżuri u attivitajiet li għandhom jiġu inklużi, jew esklużi, mill-programmi. Peress li l-programmi huma kkontrollati fuq bażi annwali, għandu jkun stipulat li l-programmi li ma jiġux approvati qabel il-ġurnata stabbilita għandhom jiġu posposti għal sena. (7) Għandu jkun hemm proċedura annwali li temenda l-programmi operazzjonali tas-sena ta' wara, sabiex ikunu jistgħu jitbiddlu biex jikkonsidraw kondizzjonijiet ġodda li ma setgħux jiġu previsti meta kienu l-ewwel preżentati. Barra dan, għandu jkun possibbli għal miżuri u ammonti tal-fond operattiv li jiġu mibdula fis-sena ta' l-esekuzzjoni tal-programm. Kull tibdil ta' dan it-tip għandu jkun suġġett għal ċerti limiti u kondizzjonijiet, li għandhom jiġu definiti mill-Istati Membri u li jinkludu l-obbligu ta' notifiki ta' tibdil lill-awtoritajiet kompetenti, biex ikun assigurat li l-programmi approvati jżommu l-għanijiet tagħhom. (8) Għal raġunijiet ta' sigurtà finanzjarja u legali, għandhom jkunu magħmula listi ta' l-operazzjonijiet u l-ispejjeż li jistgħu jew ma jistgħux ikunu koperti mill-programmi operazzjonali. Dawn il-listi m'għandhom iħallu xejn barra. Għat-trasparenza u faċilità ta' l-applikazzjoni tar-regoli tal-Komunità, il-kriterji ta' l-eliġibilità ta' ċertu miżuri għandhom, meta approprjat, jimxu skond ir-Regolament tal-Kunsill (KE) Nru 1260/1999 tal-21 ta' Ġunju 1999 li jistabbilixxi disposizzjonijiet ġenerali dwar il-Fondi Strutturali [8], kif emendat mir-Regolament (KE) Nru 1105/2003 [9]. Ċertu operazzjonjiet u spejjeż għandhom jitħallew temporanjament jew f'ċertu limiti. (9) Fil-każ ta' investimenti f'azjendi individwali, biex ma jkunx tħalla li parti privata tarrikkixxi ruħha b'mod mhux ġustifikat permezz ta' rapporti stretti ma' l-organizzazzjoni li tkun għamlet tul iż-żmien ta' l-investiment, għandhom jiġu stabbiliti disposizzjonijiet li jħallu lill-organizzazzjoni tiġbor lura l-valur residwu ta' l-investiment, kemm jekk tali investiment ikun tal-membru kif ukoll jekk ikun ta' l-organizzazzjoni. (10) Fl-interess ta' amministrazzjoni tajba ta' l-għajnuna, għandha ssir garanzija bil-miktub mill-organizzazzjoni li tipproduċi, f'isimha u f'isem il-membri tagħha, biex ma tirċevix għajnuna doppja mingħand il-Komunità jew fondi nazzjonali fir-rigward ta' miżuri li jikkwalifikaw għall-għajnuna mill-Komunità taħt dan ir-Regolament. (11) Biex jassiguraw l-implimentazzjoni effettiva tal-programmi operazzjonali, l-organizzazzjonijiet li jipproduċu għandhom jirċievu notifika tad-deċiżjonijiet ta' l-awtoritajiet kompetenti dwar il-programmi operazzjonali u dwar l-ammont approvat ta' għajnuna mhux iżjed tard mill-15 ta' Diċembru tas-sena ta' qabel l-implimentazzjoni tal-programmi. (12) Biex ma jkunx hemm diffikultajiet fid-dħul u l-ħruġ tal-flus fin-negozju, sistema ta' pagamenti bil-quddiem akkumpanjati minn garanziji xierqa għandha tkun disponibbli għall-organizzazzjonijiet li jipproduċu. Għandu jkun stipulat li, biex ikun evitat l-irkupru sistematiku tal-ħlas bil-quddiem, dawn il-pagamenti m'għandhomx ikunu iżjed mil-livell minimu ta' l-għajnuna. Għandu jkun possibbli li l-garanziji pprovduti jingħataw lura progressivament hekk kif l-implimentazzjoni tal-programm operazzjonali tavvanza, sa limitu ta' 80 % tal-ħlas bil-quddiem, bl-ammont li jifdal jiġi miżmum sa meta jitħallas l-bilanċ ta' l-għajnuna mogħtija. Sistema alternattiva għandha tkun disponibbli għar-rimborż, f'perjodi matul is-sena, ta' spejjeż li diġà saru. (13) Biex jassiguraw l-applikazzjoni xierqa ta' l-iskema, l-informazzjoni li għandha tkun inkluża fl-applikazzjoni għall-għajnuna għandha tkun speċifikata. Biex tipprovdi kontra ċirkustanzi li ma kinux prevvisti fl-implimentazzjoni tal-programmi operazzjonali, applikazzjonijiet għall-ħlas bil-quddiem jew pagamenti jistgħu jittieħdu fis-sena ta' wara għall-operazzjonijiet li għal raġunijiet mhux fil-kontroll ta' l-organizzazzjonijiet li jipproduċu ma setgħux ikunu implimentati fil-limiti taż-żmien stabbiliti. L-applikazzjonijiet kollha għandhom ikunu suġġetti għal kontrolli amministrattivi biex ikunu ivverifikati. Fl-interess ta' amministrazzjoni finanzjarja tajba, għandhom jkunu determinati pieni għall-applikazzjonijiet għall-għajnuna li jkunu preżentati tard. (14) Il-limitu ta' l-għajnuna għandu japplika għall-applikazzjonijiet kollha fil-livell stabbilit minn l-Artikolu 15(5) tar-Regolament (KE) Nru 2200/96. (15) L-attivitajiet ta' l-organizzazzjonijiet li jipproduċu u l-effikaċja tagħhom għandhom jiġu osservati. Dan jista' jsir permezz ta' rapporti perjodiċi u ta' stima. (16) Għandhom ikunu stabbiliti proċeduri tal-kontroll stretti, flimkien ma' pieni deterrenti f'każ ta' infrazzjoni, minħabba l-grad għoli ta' responsabbilità u inizjattiva mogħtija lill-organizzazzjonijiet li jipproduċu. Dawn il-pieni għandhom jingħataw skond il-gravità ta' l-infrazzjoni. Biex ikun assigurat trattament imparzjali, għandhom ikunu stabbiliti kondizzjonijiet li jkopru azzjonijiet mhux eliġibbli inklużi bi żball mill-organizzazzjonijiet li jipproduċu fi programm operazzjonali u approvati mill-Istati Membri, u b'hekk l-Istati Membri ma jiġux obbligati li jwaqqfu l-pagamenti ta' l-għajnuna jew jirkupraw l-għajnuna li tkun ingħatat, skond il-ġurisprudenza tal-Qorti tal-Ġustizzja. (17) L-awtoritajiet kompetenti responsabbli li jivverifikaw l-eliġibilità tal-miżuri proposti fil-programmi operazzjonali u l-eżekuzzjoni tagħhom għandhom jingħataw il-possibilità li jintroduċu miżuri nazzjonali komplementari biex jassiguraw l-applikazzjoni xierqa ta' din l-iskema. (18) Dan ir-Regolament għandu japplika għall-programmi operazzjonali kollha li jiġu implimentati mill-2004. Programmi diġà approvati li l-applikazzjoni tagħhom tkompli fl-2004 għandhom jiġu emendati sakemm l-istat avvanzat ta' l-implimentazzjoni tagħhom ma jagħmilx dan mhux addattat. (19) Biex tkun assigurata l-applikazzjoni xierqa ta' din l-iskema, l-Istati Membri għandhom jibagħtu d-dettalji kollha tal-miżuri komplementari u addizzjonali meħuda fil-qafas ta' dan ir-Regolament. Rekord xieraq ta' l-attivitajiet ta' l-organizzazzjonijiet li jipproduċu u l-użu tal-fondi operattivi għandu jitqiegħed għad-disposizzjoni tal-Kummissjoni għal skopijiet ta' statistika, budget u ta' kontrolli. (20) Il-Kumitat ta' Ġestjoni għall-Frott Frisk u Ħaxix ma tax opinjoni fil-limitu taż-żmien stabbilit mill-President tiegħu, ADOTTAT DAN IR-REGOLAMENT: KAPITOLU I IS-SUĠĠETT, SKOP U DEFINIZZJONIJIET Artikolu 1 Is-Suġġett u skop 1. Dan ir-Regolament jistabbilixxi regoli applikabbli għall-għajnuna finanzjarja tal-Komunità, hawnhekk iżjed 'il quddiem msejħa "għajnuna", għal fondi operattivi u programmi operazzjonali kif ipprovduti minn l-Artikolu 15 u 16 tar-Regolament (KE) Nru 2200/96. 2. Organizzazzjonijiet li jipproduċu jistgħu jikkwalifikaw għall-għajnuna skond it-termini stabbiliti minn l-Artikolu 15 u 16 tar-Regolament (KE) Nru 2200/96 u dawk stabbiliti hawnhekk. Artikolu 2 Definizzjonijiet 1. Għall-iskopijiet ta' dan ir-Regolament, "organizzazzjonijiet li jipproduċu" tirreferi għal dawk rikonoxxuti skond l-Artikolu 11 tar-Regolament (KE) Nru 2200/96. 2. Għall-iskopijiet ta' dan ir-Regolament, "assoċjazzjoni ta' organizzazzjonijiet li jipproduċu" rikonoxxuta li taġixxi f'isem il-membri tagħha għall-iskop ta' amministrazzjoni sħiħa jew parzjali tal-fondi operattivi u l-programmi tagħhom skond l-Artikolu 16(3) tar-Regolament (KE) Nru 2200/96 għandha tkun ikkunsidrata bħala organizzazzjoni li tipproduċi. KAPITOLU II VALUR TAL-PRODUZZJONI MQIEGĦEDHA FIS-SUQ Artikolu 3 Bażi tal-kalkulazzjoni 1. Għall-iskopijiet ta' dan ir-Regolament, il-valur tal-produzzjoni mqiegħdha fis-suq huwa bbażat fuq il-produzzjoni tal-membri ta' l-organizzazzjonijiet li jipproduċu, skond il-paragrafi 2 sa 6. 2. Il-produzzjoni għandha tinkludi l-ammont ta' l-għajnuna kif prevvist minn l-Artikolu 2 tar-Regolament (KE) Nru 2201/96 u l-Artikolu 1 tar-Regolament (KE) Nru 2202/96 riċevuti mill-organizzazzjonijiet li jipproduċu għall-istess perjodu ta' referenza msemmi fl-Artikolu 4. 3. Il-produzzjoni għandha tinkludi l-produzzjoni tal-membri li jitilqu jew li jingħaqdu fl-organizzazzjoni li tipproduċi. L-Istati Membri għandhom jistabbilixxu l-kondizzjonijiet biex jevitaw li jkun hemm għadd doppju. 4. Il-produzzjoni għandha tinkludi l-valur tal-prodotti irtirati għal distribuzzjoni b'xejn fis-sens ta' l-Artikolu 30(1)(a) u (b) tar-Regolament (KE) Nru 2200/96, stimat bħala l-medja tal-prezzijiet tal-prodotti mqiegħdha fis-suq mill-organizzazzjoni li tipproduċi. 5. Il-produzzjoni għandha tintrema skond l-ewwel u t-tieni subparagrafi ta' l-Artikolu 11(1)(ċ)(3) tar-Regolament (KE) Nru 2200/96. Madankollu, il-kondizzjonijiet stabbiliti fl-ewwel inċiż ta' dak il-punt u, f'każijiet ta' kwantitajiet marġinali ta' prodott frisk imqiegħed fis-suq jew mogħti lill-industrija ta' l-ipproċessar mill-membri produtturi stess, fit-tieni inċiż tiegħu m'għandhomx japplikaw. 6. Il-produzzjoni għandha tkun fatturata fl-istadju ta' l-"ex-organizzazzjoni li tipproduċi": (a) fejn japplika, bħala "prodott ippakkjat jew preparat imma mhux proċessat"; (b) VAT eskluża; (ċ) teskludi spejjeż ta' trasport intern, fejn id-distanza bejn il-punti ċentralizzati tal-ġbir jew ippakkjar ta' l-organizzazzjoni li tipproduċi u l-punt tad-distribuzzjoni ta' l-organizzazzjoni li tipproduċi hija sinifikanti. L-Istati Membri għandhom jipprovdu għal tnaqqis li jkun applikat għall-valur fatturat tal-prodotti fatturati fl-istadji differenti ta' l-ipproċessar jew distribuzzjoni jew trasport. Artikolu 4 Perjodu tar-referenza 1. Il-limitu annwali ta' l-għajnuna msemmi fit-tielet subparagrafu ta' l-Artikolu 15(5) tar-Regolament (KE) Nru 2200/96 għandu jiġi kkalkulat kull sena fuq bażi tal-valur tal-produzzjoni mqiegħedha fis-suq matul perjodu ta' referenza ta' 12-il xahar li jkun determinat mill-Istati Membri. 2. Il-perjodu tar-referenza jista' jkun: (a) perjodu ta' 12-il xahar, li ma jibdiex qabel l-1 ta' Jannar ta' sentejn qabel is-sena meta jkun implimentat il-programm operazzjonali u li ma jispiċċax iżjed tard mill-1 ta' Lulju ta' l-istess sena, jew (b) il-valur medju ta' tliet perjodi ta' 12-il xahar sussegwenti li ma jibdewx qabel l-1 ta' Jannar ta' erba' snin qabel is-sena meta jkun implimentat il-programm operazzjonali u li ma jispiċċax iżjed tard mill-1 ta' Lulju ta' l-istess sena. 3. L-Istati Membri jistgħu jużaw perjodi ta' referenza differenti għal organizzazzjonijiet li jipproduċu differenti biex jikkunsidraw il-perjodi differenti ta' produzzjoni, bejgħ u perjodi taż-żamm tal-kotba ta' prodotti jew grupp ta' prodotti differenti. Il-perjodu tar-referenza m'għandux ivarja matul programm operazzjonali ħlief f'sitwazzjonijiet ġustifikati kif għandu jkun. 4. Fejn ikun seħħ tnaqqis fil-valur tal-prodott għal raġunijiet, ġustifikati kif għandu jkun għas-sodisfazzjon ta' l-Istat Membru, li ma jaqgħux taħt ir-responsabbiltà u l-kontroll ta' l-organizzazzjoni li tipproduċi, il-valur tal-produzzjoni mqiegħdha fis-suq imsemmija fil-paragrafu 1 m'għandhiex tkun inqas minn 65 % tal-valur tal-prodott konċernat fil-perjodu tar-referenza ta' qabel. Ir-raġunjiiet imsemmija fl-ewwel subparagrafu għandhom ikunu ġustifikati kif għandu jkun. 5. Fejn organizzazzjonijiet li jipproduċu rikonoxxuti reċentement m'għandhomx biżżejjed informazzjoni storika tal-produzzjoni mqiegħdha fis-suq għall-applikazzjoni ta' paragrafu 2, il-valur tal-produzzjoni mqiegħdha fis-suq għandu jitqies li jkun dak tal-valur tal-produzzjoni li tista' titqiegħed fis-suq ipprovduta mill-organizzazzjoni li tipproduċi għall-iskop ta' għarfien. 6. L-Istati Membri għandhom jieħdu l-miżuri neċessarji biex jiġbru informazzjoni fuq il-valur tal-produzzjoni mqiegħdha fis-suq ta' l-organizzazzjonijiet li jipproduċu li ma ppreżentawx programmi operazzjonali. KAPITOLU III FONDI OPERATTIVI Artikolu 5 Amministrazzjoni 1. Fondi operattivi magħmula mill-organizzazzjonijiet li jipproduċu kif imsemmi fl-Artikolu 15(1) tar-Regolament (KE) Nru 2200/96 għandhom ikunu użati biss għall-operazzjonijiet marbuta ma': (a) l-implimentazzjoni tal-programm operazzjonali; (b) l-amministrazzjoni tal-fond operattiv; (ċ) kumpens mill-Komunità għall-irtirar, skond l-Artikolu 15(3) tar-Regolament (KE) Nru 2200/96. 2. L-Istati Membri għandhom jassiguraw li l-fondi operattivi jkunu amministrati b'mod li jkun possibli għal awdituri esterni li jidentifikaw, jikkontrollaw u jiċċertifikaw l-ispejjeż u d-dħul annwalment. 3. Spejjeż relatati mal-fond operattiv jistgħu jsiru minn sussidjarju ta' l-organizzazzjoni li tipproduċi, fis-sens ta' l-Artikolu 2 tar-Regolament (KE) Nru 1432/2003 [10]. Artikolu 6 Finanzjament tal-fondi operattivi 1. Il-kontribuzzjonijiet finanzjarji tal-membri tal-fond operattiv imsemmija fl-Artikolu 15(1) tar-Regolament (KE) Nru 2200/96 għandhom ikunu determinati fuq bażi tal-volum u/jew valur tal-produzzjoni mqiegħedha fis-suq. 2. L-Istati Membri jistgħu jawtorizzaw lill-organizzazzjonijiet li jipproduċu biex: (a) jużaw il-fondi propji kollha jew parti minnhom, iġġenerati mill-bejgħ tal-prodotti tal-frott u l-ħaxix tal-membri tagħhom relatati mal-kategoriji tar-rikonoxximent, bl-eċċezzjoni ta' dawk li ġejjin minn sosteniment pubbliku ieħor; (b) jagħmlu imposti individwali fuq membri li jipproduċi f'livelli differenti. F'każ ta' l-applikazzjoni ta' l-ewwel subparagrafu, il-kondizzjonijiet li ġejjin għandhom jiġu rispettati: (a) il-produtturi kollha għandhom jikkontribwixxu għall-fond operattiv; (b) il-prodotturi kollha għandu jkollhom l-opportunità li jgawdu mill-fond operattiv; (ċ) il-produtturi kollha għandu jkollhom l-opportunità li jipparteċipaw demokratikament fid-deċiżjonijiet li jikkonċernaw l-użu tal-fondi ta' l-organizzazzjoni li tipproduċi u l-kontribuzzjonijiet finanzjarji għall-fondi operattivi. Artikolu 7 Komunikazzjoni ta' l-ammont stimat L-organizzazzjonijiet li jipproduċu għandhom jikkomunikaw l-ammonti stimati tal-fondi operattivi għas-sena ta' wara lill-Istati Membri sa mhux iżjed tard mill-15 ta' Settembru, flimkien mal-programm operazzjonali jew talbiet għall-emendi li jridu jiġu approvati. Il-kalkulazzjoni ta' l-ammont stimat tal-fondi operattivi għandha tkun ibbażata fuq il-programmi operazzjonali, l-istima ta' l-ispejjeż fuq l-irtirar u l-valur tal-produzzjoni mqiegħedha fis-suq. KAPITOLU IV PROGRAMMI OPERAZZJONALI Artikolu 8 Kontenut tal-programmi operazzjonali 1. Il-programmi operazzjonali għandhom jinkludu dan li ġej: (a) deskrizzjoni tas-sitwazzjoni inizjali, partikolarment dwar il-produzzjoni, marketing u t-tagħmir; (b) l-għanijiet tal-programm, b'konsiderazzjoni tal-prospetti tal-produzzjoni u tal-ħwienet; (ċ) deskrizzjoni dettaljata tal-miżuri, li jkun fiha azzjonijiet separati, li għandhom jittieħdu u l-mezzi biex jintlaħqu dawk l-għanijiet f'kull sena ta' l-implimentazzjoni tal-programm; (d) it-tul tal-programm; (e) l-aspetti finanzjarji, jiġifieri: (i) il-metodu tal-kalkulazzjoni u l-livell tal-kontribuzzjonijiet finanzjarji; (ii) il-proċedura tal-finanzjament tal-fond operattiv; (iii) informazzjoni neċessarja biex ikunu ġustifikati livelli differenti ta' kontribuzzjoni; (iv) il-budget u t-tqassim taż-żmien biex isiru l-operazzjonijiet għal kull sena ta' l-implimentazzjoni tal-programm. 2. Il-programmi operazzjonali jistgħu jinkludu punti mhux ipprovduti minn paragrafu 1, partikolarment il-punti mniżżla fl-Anness I. 3. Il-programmi operazzjonali m'għandhomx jinkludu operazzjonijiet jew spejjeż imsemmija fil-lista mniżżla fl-Anness II jew kwalunkwe oħrajn inklużi f'miżuri adottati mill-Istati Membri taħt l-Artikolu 25. Artikolu 9 Dokumenti li jridu jiġu mogħtija Il-programmi operazzjonali għandhom ikunu akkumpanjati minn: (a) xiehda li sar il-fond operattiv; (b) stqarrija miktuba mill-organizzazzjoni li tipproduċi li tħares ir-Regolament (KE) Nru 2200/96 u dan ir-Regolament; (ċ) stqarrija miktuba mill-organizzazzjoni li tipproduċi u l-membri tagħha li ma rċevewx, direttament jew indirettament, għajnuna Komunitarja jew nazzjonali doppja fir-rigward ta' miżuri u/jew operazzjonijiet li jikkwalifikaw għall-għajnuna taħt dan ir-Regolament. Artikolu 10 Programmi operazzjonali parzjali 1. Fil-każ ta' l-applikazzjoni ta' l-Artikolu 16(3) tar-Regolament (KE) Nru 2200/96, l-Istati Membri jistgħu jawtorizzaw assoċjazzjonijiet ta' organizzazzjonijiet li jipproduċu rikonoxxuti biex jippreżentaw programm operazzjonali parzjali proprju, li għandu jkun jikkonsisti minn azzjonijiet identifikati, imma mhux implimentati mill-organizzazzjonijiet li jipproduċu membri fil-programmi operazzjonali tagħhom. 2. L-istess regoli li jgħoddu għall-programmi operazzjonali għandhom jgħoddu għall-programmi operazzjonali parzjali u għandhom jiġu kkunsidrati flimkien mal-programmi operazzjonali ta' l-organizzazzjonijiet li jipproduċu membri. 3. L-Istati Membri għandhom jassiguraw li: (a) l-azzjonijiet ikunu finanzjati fis-sħiħ mill-kontribuzzjonijiet ta' l-organizzazzjonijiet li jipproduċu membri mħallsa mill-fondi operattivi ta' dawn l-organizzazzjonijiet; (b) l-azzjonijiet u l-parteċipazzjoni finanzjarja li tikkorrispondi magħhom huma mniżżla fil-programm operazzjonali ta' kull organizzazzjoni li tipproduċi parteċipanti; (ċ) m'hemmx riskju ta' għajnuna doppja. Artikolu 11 Żmien limitu għall-preżentazzjoni Il-programmi operazzjonali għandhom jiġu preżentati għall-approvazzjoni mill-organizzazzjoni li tipproduċi lill-awtoritajiet kompetenti fl-Istat Membru li fih l-organizzazzjoni li tipproduċi għandha l-kwartieri ġenerali tagħha sa mhux iżjed tard mill-15 ta' Settembru tas-sena ta' qabel dik fejn għandhom jiġu implimentati. Madankollu, l-Istati Membri jistgħu jipposponu dik id-data. Artikolu 12 Verifika L-awtorità nazzjonali kompetenti għandha tivverifika bil-mezzi kollha xierqa, inklużi ispezzjonijiet fuq il-post: (a) l-akkuratezza ta' l-informazzjoni pprovduta skond l-Artikolu 8(1)(a), (b) u (e); (b) konformità ta' l-għanijiet tal-programmi ma' l-Artikolu 15(4) tar-Regolament (KE) Nru 2200/96; (ċ) eliġibilità ta' l-operazzjonijiet u l-ispejjeż proposti, b'konsiderazzjoni lejn l-Artikolu 8(2) u (3); (d) il-konsistenza ekonomika u l-kwalità teknika tal-programmi, il-validità ta' l-istimi u l-pjan ta' l-għajnuna, u l-ippjanar ta' l-implimentazzjoni tagħhom. Artikolu 13 Deċiżjoni 1. L-awtorità nazzjonali kompetenti għandha, kif xieraq: (a) tapprova ammonti ta' fondi u programmi li jilħqu dak li hu meħtieġ minn l-Artikoli 15 u 16 tar-Regolament (KE) Nru 2200/96 u minn dan il-Kapitolu; (b) tapprova l-programmi, bil-kondizzjoni li ċertu emendamenti jkunu aċċettati mill-organizzazzjoni li tipproduċi; jew (ċ) ma tilqax il-programm. 2. L-awtorità nazzjonali kompetenti għandha tiddeċiedi dwar programmi u fondi sa mhux iżjed tard mill-15 ta' Diċembru tas-sena meta ġew preżentati. L-Istati Membri għandhom jinnotifikaw lill-organizzazzjonijiet li jipproduċu dwar dawn id-deċiżjonijiet sa mhux iżjed tard mill-15 ta' Diċembru. Artikolu 14 Emendamenti għall-programmi operazzjonali għas-snin sussegwenti 1. L-organizzazzjonijiet li jipproduċu jistgħu jitolbu emendamenti għall-programmi operazzjonali sa mhux iżjed tard mill-15 ta' Settembru u li jiġu applikati mill-1 ta' Jannar tas-sena ta' wara. Madankollu, l-Istati Membri jistgħu jipposponu d-data għall-preżentazzjoni tat-talbiet. 2. Talbiet għall-emendamenti għandhom ikunu akkumpanjati minn dokumenti ta' sostenn li jagħtu r-raġuni, in-natura u l-implikazzjonijiet tal-bdil. 3. L-awtorità kompetenti għandha tiddeċiedi fuq it-talbiet għall-emendamenti għall-programmi operazzjonali sa mhux iżjed tard mill-15 ta' Diċembru, wara li tikkunsidra d-dokumenti mogħtija, u skond l-Artikolu 12. Fejn deċiżjoni ma titteħidx fiż-żmien limitu, it-talba għandha titqies mhux milqugħa. Artikolu 15 Emend għall-programmi operazzjonali matul is-sena 1. L-Istati Membri jistgħu jawtorizzaw emendi għall-programmi operazzjonali matul is-sena, taħt kondizzjonijiet li jiddeterminaw huma stess. 2. L-organizzazzjonijiet li jipproduċu jistgħu jkunu awtorizzati mill-awtorità nazzjonali kompetenti matul is-sena biex: (a) jimplimentaw parti biss mill-programm operazzjonali tagħhom; (b) ibiddlu l-kontenut tal-programm operazzjonali, inkluża l-estensjoni tad-dewmien tiegħu sa tul totali ta' ħames snin; (ċ) ibiddlu l-ammont tal-fond operattiv sa massimu ta' 20 % ta' l-ammont inizjalment approvat sakemm l-għanijiet komplessivi tal-programm operazzjonali jkunu miżmuma. 3. L-Istati Membri għandhom jistabbilixxu l-kondizzjonijiet taħt liema l-programmi operazzjonali jistgħu jiġu emendati matul is-sena mingħajr approvazzjoni bil-quddiem mill-awtorità nazzjonali kompetenti. Madankollu, kwalunkwe żjieda fl-ammont tal-fond operattiv approvat għall-irtirar ta' l-għajnuna skond l-Artikolu 15(2)(a) tar-Regolament (KE) Nru 2200/96 għandu jkun f'kull każ suġġett għall-approvazzjoni bil-quddiem ta' l-awtorità kompetenti. Dawn il-bidliet huma eliġibbli għall-għajnuna biss jekk jiġu kkomunikati mill-organizzazzjonijiet li jipproduċu lill-awtorità kompetenti mingħajr dewmien. Artikolu 16 Format tal-programm operazzjonali 1. Il-programmi operazzjonali għandhom jiġu implimentati f'perjodi annwali mill-1 ta' Jannar sal-31 ta' Diċembru. 2. Il-programmi operazzjonali approvati mhux iżjed tard mill-15 ta' Diċembru għandhom jiġu implimentati mill-1 ta' Jannar tas-sena ta' wara. L-implimentazzjoni ta' programmi approvati wara l-15 ta' Diċembru għandha tkun posposta għal sena. KAPITOLU V GĦAJNUNA Artikolu 17 Ammont approvat ta' għajnuna Wara li l-programmi jiġu approvati, l-Istati Membri għandhom jistabbilixxu l-ammont approvat ta' għajnuna kif imsemmi fl-ewwel subparagrafu ta' l-Artikolu 16(2) tar-Regolament (KE) Nru 2200/96. L-Istati Membri għandhom jinnotifikaw lill-organizzazzjonijiet li jipproduċu sa mhux iżjed tard mill-15 ta' Diċembru dwar l-ammont approvat ta' l-għajnuna. Artikolu 18 Applikazzjonijiet 1. L-organizzazzjonijiet li jipproduċu għandhom jippreżentaw applikazzjoni għall-għajnuna jew il-bilanċ tagħha lill-awtorità kompetenti għal kull programm operazzjonali li għalih qed tintalab għajnuna sa mhux iżjed tard mill-31 ta' Jannar tas-sena ta' wara dik li għaliha qed tintalab l-għajnuna. 2. L-applikazzjonijiet għandhom jkunu akkumpanjati minn dokumenti ta' sostenn li juru: (a) il-valur tal-produzzjoni mqiegħdha fis-suq; (b) il-kontribuzzjonijiet finanzjarji imposti fuq il-membri u mħallsa fil-fond operattiv; (ċ) l-ispejjeż li ntefqu għall-programm operazzjonali; (d) il-proporzjon tal-fond operattiv li ntefqet fl-għajnuna għall-irtirar mis-suq; (e) il-livell tal-kumpens u/jew ħlas iżjed lill-membri; (f) konformità mal-limiti stabbiliti mit-tielet subparagrafu ta' l-Artikolu 15(3) u l-Artikolu 23(3), (4) u (5) tar-Regolament (KE) Nru 2200/96. 3. L-applikazzjoni tista' tkopri spejjeż programmati imma li ma ntefqux jekk l-elementi li ġejjin ikunu pprovati: (a) l-operazzjonijiet konċernati ma setgħux isiru qabel il-31 ta' Diċembru tas-sena ta' l-implimentazzjoni tal-programm operazzjonali għal raġunijiet barra mill-kontroll ta' l-organizzazzjoni li tipproduċi konċernata; (b) dawk l-operazzjonijiet jistgħu jsiru sa mhux iżjed tard mit-30 ta' April tas-sena ta' wara; (ċ) kontribuzzjoni ekwivalenti mill-organizzazzjoni li tipproduċi tibqa' fil-fond operattiv. L-għajnuna għandha titħallas u l-garanzija iddepożitata skond l-Artikolu 20(3) għandha tinħeles biss bil-kondizzjoni li tingħata prova ta' l-implimentazzjoni ta' l-ispejjeż maħsuba imsemmija f'punt (b) ta' l-ewwel subparagrafu sa mhux iżjed tard mit-30 ta' April tas-sena ta' wara dik li għaliha kienu maħsuba l-ispejjeż imsemmija, u fuq bażi ta' l-intitolament għall-għajnuna kif fil-fatt stabbilit. 4. Fejn l-applikazzjonijiet ikunu preżentati wara d-data imsemmija fil-paragrafu 1, l-għajnuna għandha titnaqqas b'1 % għal kull ġurnata tard. F'każijiet eċċezzjonali u ġustifikati kif għandu jkun, l-awtorità kompetenti tista' taċċetta applikazzjonijiet wara d-data imsemmija fil-paragrafu 1, jekk ikunu saru l-kontrolli msemmija fl-Artikolu 23 u ż-żmien limitu għall-pagament imsemmi fl-Artikolu 19 ikun imħares. Artikolu 19 Pagamenti ta' l-għajnuna L-Istati Membri għandhom iħallsu l-għajnuna li ġiet applikata għaliha sa mhux iżjed tard mit-30 ta' Ġunju tas-sena ta' wara l-implimentazzjoni tal-programm. Madankollu, L-Istati Membri jistgħu jipposponu din id-data sal-15 ta' Ottubru. Artikolu 20 Pagamenti bil-quddiem 1. L-organizzazzjonijiet li jipproduċu jistgħu japplikaw għall-pagament bil-quddiem tal-parti ta' l-għajnuna li tikkorrispondi ma' l-ispejjeż previsti li ġejjin mill-programm operazzjonali matul perjodu ta' tliet xhur li jibda mix-xahar li fih l-applikazzjoni kienet preżentata. 2. Applikazzjonijiet għall-pagament bil-quddiem għandhom isiru f'Jannar, April, Lulju u Ottubru. It-total tal-pagamenti bil-quddiem magħmula f'sena ma jistax jaqbeż id-90 % ta' l-ammont ta' l-għajnuna inizjalment approvat għall-programm operazzjonali. 3. Il-pagament bil-quddiem għandu jsir jekk tkun depożitata garanzija ekwivalenti għal 110 % tiegħu skond ir-Regolament tal-Kummissjoni Nru 2220/85 [11]. L-Istati Membri għandhom jipprovdu kondizzjonijiet biex jassiguraw li l-kontribuzzjonijiet finanzjarji għall-fond operattiv kienu imposti skond l-Artikolu 5(2) u l-Artikolu 6 u li l-pagamenti bil-quddiem li diġà saru kienu fil-fatt intefqu. 4. Applikazzjonijiet biex jiġu meħlusa l-garanziji jistgħu jiġu preżentati matul is-sena u għandhom ikunu akkumpanjati mid-dokumenti ta' sostenn relevanti. Il-garanziji għandhom jiġu meħlusa meta jitħallas 80 % tal-pagamenti bil-quddiem. 5. Il-ħtieġ primarju fis-sens ta' l-Artikolu 20 tar-Regolament (KE) Nru 2220/85 għandu jkopri l-prestazzjoni ta' l-operazzjonijiet stabbiliti fil-programm operazzjonali suġġetti għall-garanziji imsemmija fl-Artikolu 9(b) u (ċ) ta' dan ir-Regolament. Fil-każ ta' nuqqas ta' ħarsien tal-ħtieġ primarju jew nuqqas serju li jintlaħqu l-obbligi imsemmija fl-Artikolu 9(b) u (ċ) il-garanziji għandhom jiġu konfiskati, mingħajr preġudizzju għal pieni oħra li għandhom jiġu applikati skond l-Artikolu 24. Fil-każ ta' nuqqas ta' ħarsien tal-ħtiġijiet l-oħra, il-garanziji għandhom jiġu konfiskati proporzjonalment mal-gravità ta' l-irregolarità li ġiet stabbilita. Artikolu 21 Pagamenti parzjali 1. L-organizzazzjonijiet li jipproduċu jistgħu japplikaw għall-pagament tal-parti ta' l-għajnuna li tikkorrispondi għall-ispejjeż li ġejjin mill-programm operazzjonali li ntefqu fit-tliet xhur ta' qabel. L-applikazzjonijiet għandhom jiġu preżentati f'April, Lulju u Ottubru. Għandhom ikunu akkumpanjati mid-dokumenti ta' sostenn xierqa. Pagamenti totali fil-każ ta' applikazzjonijiet għal parti mill-għajnuna ma jistgħux jaqbżu id-90 % ta' l-ammont ta' l-għajnuna inizjalment approvat għall-programm operazzjonali jew ta' l-ispejjeż effettivi, liem minnhom ikun l-inqas. 2. L-organizzazzjonijiet li jipproduċu jistgħu japplikaw għall-pagament ta' parti mill-għajnuna għall-irtirar mis-suq. L-applikazzjonijiet jistgħu jiġu preżentati flimkien ma' l-applikazzjonijiet imsemmija fil-paragrafu 1. Għandhom ikunu suġġetti għal-limiti stabbiliti mit-tielet subparagrafu ta' l-Artikolu 15(3) u l-Artikolu 23(3), (4) u (5) tar-Regolament (KE) Nru 2200/96. KAPITOLU VI DISPOSIZZJONIJIET ĠENERALI Artikolu 22 Rapporti ta' l-organizzazzjonijiet li jipproduċu 1. L-organizzazzjonijiet li jipproduċu għandhom jippreżentaw rapporti annwali, li jakkumpanjaw l-applikazzjonijiet għall-għajnuna, dwar l-implimentazzjoni tal-programmi operazzjonali u l-operazzjonijiet ta' l-irtirar eliġibbli għall-għajnuna taħt fond operattiv. Dawn ir-rapporti għandhom jikkonċernaw dan li ġej: (a) programmi operazzjonali implimentati matul is-sena ta' qabel u rtirar mis-suq; (b) emendi ewlenin għall-programmi operazzjonali; (ċ) differenzi bejn l-għajnuna stimata u l-għajnuna li ġiet applikata għaliha. 2. Għall-aħħar sena ta' l-applikazzjoni ta' programm operazzjonali, rapport finali għandu jsir minflok ir-rapport annwali msemmi fil-paragrafu 1. Ir-rapporti finali għandhom jinkludu stima tal-programm operazzjonali, li tista' tkun ippreparata bl-għajnuna ta' uffiċċju ta' konsulenza speċjalizzat. Għandhom juru sa fejn intlaħqu l-għanijiet insegwiti mill-programmi. Għandhom jispjegaw il-bdil lill-operazzjonijiet u/jew metodi, li kienu jew se jkunu kkunsidrati meta programmi operazzjonali sussegwenti jkunu magħmula, jew meta programmi operazzjonali eżistenti jkunu emendati. Artikolu 23 Kontrolli 1. L-Istati Membri għandhom jagħmlu kontrolli fuq il-post fuq l-organizzazzjonijiet li jipproduċu, mingħajr jew b'minimu ta' notifika, biex jassiguraw il-ħarsien tal-kondizzjonijiet biex tingħata l-għajnuna. Dawn il-kontrolli għandhom partikolarment jikkonċernaw: (a) l-implimentazzjoni tal-miżuri li jinsabu fil-programm operazzjonali, b'attenzjoni partikolari għall-miżuri relatati ma' l-investimenti; (b) il-valur u l-ispejjeż effettivi li ntefqu mqabbla ma' l-għajnuna ddikjarata. 2. Il-kontrolli msemmija fil-paragrafu 1 għandhom ikunu marbuta ma' kampjun sinifikanti ta' applikazzjonijiet kull sena. Il-kampjun għandu jirrapreżenta mill-inqas 20 % ta' l-organizzazzjonijiet li jipproduċu u 30 % ta' l-ammont totali ta' l-għajnuna. Jekk il-kontrolli jikxfu irregolaritajiet sinifikanti f'reġjun jew parti ta' reġjun jew għal organizzazzjoni li tipproduċi speċifika, l-awtorità kompetenti għandha tagħmel kontrolli addizzjonali fis-sena trattata u għandha żżid il-perċentwali ta' applikazzjonijiet li jikkorrispondu li għandhom jiġu kkontrollati fis-sena ta' wara. 3. L-awtorità kompetenti għandha tistabbilixxi liema organizzazzjonijiet li jipproduċu tikkontrolla fuq bażi ta' analiżi tar-riskju u l-kwalità rappreżentattiva ta' l-għajnuna. L-analiżi tar-riskju għandha tqis: (a) l-ammont ta' l-għajnuna, (b) it-tendenza tal-programmi annwali mqabbla ma' dik tas-sena ta' qabel, (ċ) dak li sabu l-kontrolli fis-snin ta' qabel, (d) parametri oħra stabbiliti mill-Istati Membri, partikolarment jekk l-organizzazzjonijiet li jipproduċu jkunu involuti f'approċċ ta' kwalità rikonoxxut uffiċjalment mill-Istati Membri jew minn korpi li jiċċertifikaw indipendenti. 4. Mill-inqas kontroll wieħed għandu jsir fuq kull organizzazzjoni li tipproduċi qabel il-pagament ta' l-għajnuna jew il-bilanċ tagħha marbuta ma' l-aħħar sena tal-programm operazzjonali tagħha. Artikolu 24 Rkupru u pieni 1. Pagamenti ta' l-għajnuna mhux ġustifikati jew applikazzjoni għall-għajnuna skond paragrafu 3 għandhom jkunu rkuprati jew miżmuma u pieni jkunu applikati għall-benefiċjarju/applikant konċernat, fejn: (a) il-valur effettiv tal-produzzjoni mqiegħdha fis-suq ikun inqas mill-ammont użat biex tkun ikkalkulata l-għajnuna; (b) il-fond operattiv kien miżmum b'mod li ma jħarisx it-tieni subparagrafu ta' l-Artikolu 15(1) tar-Regolament (KE) Nru 2200/96 jew kien użat għal skopijiet oħra li m'humiex dawk imsemmija fl-Artikolu 15(2) ta' dak ir-Regolament; jew (ċ) il-programm operazzjonali kien implimentat b'mod li ma jħarisx il-kondizzjonijiet għall-approvazzjoni tiegħu mill-Istat Membru konċernat, mingħajr preġudizzju għal l-Artikoli 14 u 15 ta' dan ir-Regolament. 2. Mingħajr preġudizzju għal l-Artikolu 7(4) tar-Regolament tal-Kunsill (KE) Nru 1258/1999 [12], fil-każ ta' miżura li sussegwentement instabet ineliġibbli, u li kienet implimentata skond il-programm operazzjonali approvat mill-Istat Membru, dan ta' l-aħħar jista' jħallas l-ammont ta' għajnuna dovuta, jew ma jipproċedix bl-irkupru ta' għajnuna diġà mogħtija, jekk ma tkunx tipproċedi b'mod li jkun hemm każijiet simili finanzjati mill-budget nazzjonali u jekk l-organizzazzjoni li tipproduċi ma tkunx aġixxiet b'mod negliġenti. 3. Fejn japplika paragrafu 1, il-benefiċjarju ta' l-għajnuna/l-applikant għandu jkun meħtieġ: (a) fejn l-għajnuna diġà ġiet mogħtija: (i) f'każ ta' żball ovvju, li jrodd lura l-għajnuna mogħtija bla raġuni, biż-żjieda ta' l-interessi; (ii) f'każ ta' frodi, li jrodd lura d-doppju ta' l-għajnuna mogħtija bla raġuni, biż-żjieda ta' l-interessi; (iii) fil-każijiet l-oħra kollha, li jrodd lura l-għajnuna mogħtija bla raġuni, miżjuda b'50 %, biż-żjieda ta' l-interessi; (b) fejn l-applikazzjonijiet għall-għajnuna ġew preżentati imma l-ebda għajnuna ma kienet mogħtija: (i) f'każ ta' frodi, li jħallas l-għajnuna li għaliha applika bla raġuni; (ii) fil-każijiet l-oħra kollha barra dawk fejn hemm żball ovvju, li jħallas 50 % ta' l-għajnuna li għaliha applika bla raġuni. 4. L-interessi msemmija fil-paragrafu 3(a) għandhom ikunu kkalkulati: (a) fuq bażi tal-perjodu li jgħaddi bejn il-pagament u r-rimborż mill-benefiċjarju; (b) bir-rata applikata mill-Bank Ċentrali Ewropew għall-operazzjonijiet ta' finanzjament mill-ġdid ewlenin tiegħu ppubblikati fis-serje "C" tal-Ġurnal Uffiċjali ta' l-Unjoni Ewropea u fis-seħħ fil-ġurnata li fih il-pagament li ma kellux isir ġie magħmul, biż-żjieda ta' tliet punti perċentwali. 5. L-għajnuna rkuprata skond paragrafu 3 għandha titħallas lill-aġenzija tal-pagamenti responsabbli u l-ispejjeż finanzjati mill-Fond Agrikolu Ewropew dwar Gwida u Garanzija jitnaqqsu biha. 6. Fil-każ ta' dikjarazzjoni falza magħmula b'mod deliberattiv jew b'negliġenza serja, l-organizzazzjonijiet tal-produtturi konċernati m'għandhomx jirċievu għajnuna fis-sena ta' wara dik li fiha instabet id-dikjarazzjoni falza. Artikolu 25 Disposizzjonijiet ta' l-Istati Membri L-Istati Membri jistgħu jadottaw regoli komplimentari mar-Regolament (KE) Nru 2200/96 u ma' dan ir-Regolament fejn jikkonċerna l-operazzjonijiet jew l-ispejjeż eliġibbli għall-għajnuna. Artikolu 26 Rapport ta' l-Istati Membri 1. Sa l-1 ta' Ġunju ta' kull sena, l-Istati Membri għandhom jirrappurtaw l-informazzjoni finanzjarja u kwalitattiva dwar l-organizzazzjonijiet li jipproduċu, fondi operattivi u programmi operazzjonali u kontrolli u pieni kif imniżżel fl-Anness III. 2. L-Istati Membri għandhom jikkomunikaw lill-Kummissjoni l-miżuri u l-kondizzjonijiet kollha provvduti minnhom fil-qafas ta' dan ir-Regolament, u partikolarment: (a) il-metodu, proċedura u l-informazzjoni msemmija fl-Artikolu 8(1)(e)(i), (ii) u (iii); (b) stimi tal-fondi operattivi imsemmija fl-Artikolu 7; (ċ) dettalji fl-applikazzjonijiet għall-għajnuna; (d) il-kondizzjonijiet stabbiliti biex jitħallew isiru emendi lill-programmi operazzjonali matul is-sena kif stabbilit minn l-Artikolu 15; (e) disposizzjonijiet magħmula, jekk relevanti, għall-applikazzjoni ta' l-Artikolu 24(2); (f) disposizzjonijiet adottati taħt l-Artikolu 25. KAPITOLU VII TĦASSIR U DISPOSIZZJONIJIET FINALI Artikolu 27 Tħassir Regolament (KE) Nru 609/2001 huwa mħassar. Ir-referenzi għar-Regolament imħassar għandhom jitqiesu bħala referenzi għal dan ir-Regolament. Artikolu 28 Disposizzjonijiet transizzjonali Programmi operazzjonali li kienu approvati mill-Istati Membri qabel id-dħul fis-seħħ ta' dan ir-Regolament u li jibqgħu japplikaw fl-2004 għandhom iħarsu dan ir-Regolament. L-organizzazzjonijiet li jipproduċu għandhom jitolbu l-emendi neċessarji sa mhux iżjed tard mill-15 ta' Settembru 2003. L-Istati Membri jistgħu jipprovdu għaż-żamma tal-programmi approvati qabel id-dħul fis-seħħ ta' dan ir-Regolament. Artikolu 29 Dħul fis-seħħ Dan ir-Regolament għandu jidħol fis-seħħ fit-tielet ġurnata wara li jiġi ppubblikat fil-Ġurnal Uffiċjali ta' l-Unjoni Ewropea. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussel, fil-11 ta' Awissu 2003. Għall-Kummissjoni Franz Fischler Membru tal-Kummissjoni [1] ĠU L 297, tal-21.11.96, pġ. 1. [2] ĠU L 7, tal-11.1.3, pġ. 64. [3] ĠU L 90, tat-30.3.1, pġ. 4. [4] ĠU L 297, tal-21.11.96, pġ. 29. [5] ĠU L 72, ta’ l-14.3.2, pġ. 9. [6] ĠU L 297, tal-21.11.96, pġ. 49. [7] ĠU L 262, tat-2.10.1, pġ. 6. [8] ĠU L 161, tas-26.6.99, pġ. 1. [9] ĠU L 158, tas-27.6.3, pġ. 3. [10] Ara paġna 18 ta’ dan il-Ġurnal Uffiċjali. [11] ĠU L 205, tat-3.8.85, pġ. 5. [12] ĠU L 160, tas-26.6.99, pġ. 103. -------------------------------------------------- ANNESS I Kontenut mhux obbligatorju tal-programmi operazzjonali 1. Valur tal-pjanti f'każ ta' uċuħ tar-raba' perenni (perenni, siġar u arbuxelli). 2. Għal massimu ta' 10 snin għal kull azzjoni, valur speċifiku għal: (a) produzzjoni [1] organika, integrata jew sperimentali; (b) materjali [2] ta' protezzjoni għall-pjanti organiċi; (ċ) miżuri ambjentali, li jinkludu l-ispejjeż li ġejjin mill-amministrazzjoni ambjentali ta' l-ippakkjar [3]; (d) miżuri ta' titjib tal-kwalità, inklużi żerriegħa, miċelju u pjanti ċċertifikati. Għal kull kategorija ta' valuri speċifiċi eliġibbli msemmija hawn fuq, biex ikunu kkalkulati spejjeż addizjonali meta mqabbla ma' dawk konvenzjonali, l-Istati Membri jistgħu jagħmlu rata bażi b'mod ġustifikat kif għandu jkun. 3. Spejjeż ġenerali relatati speċifikament mal-fond operattiv jew programm [4] permezz tal-ħlas f'daqqa ta' pagament ta' 2 % tal-fond operattiv approvat u sa massimu ta' EUR 180000 [5]. Dan it-2 % jikkonsisti minn 1 % ta' għajnuna mill-Komunità biż-żjieda ta' 1 % mill-organizzazzjonijiet li jipproduċu. Fil-każ ta' assoċċjazzjoni ta' organizzazzjonijiet li jipproduċu kif imsemmija fl-Artikolu 9 tar-Regolament (KE) Nru 1432/2003 [6], dak il-ħlas f'daqqa jista' jkun immultiplikat għan-numru ta' l-organizzazzjonijiet li jipproduċu membri ta' dik l-assoċċjazzjoni, sa massimu ta' EUR 1250000. 4. Spejjeż tal-persunal (inklużi spejjeż marbuta mal-pagi u s-salarji, jekk dawn huma mħallsa mill-organizzazzjoni li tipproduċi) li ġejjin minn miżuri: (a) biex itejbu jew iżommu livell għoli ta' kwalità jew protezzjoni ta' l-ambjent; (b) biex itejbu l-livell ta' marketing. L-implimentazzjoni ta' dawn il-miżuri għandha essenzjalment tinvolvi l-użu ta' personal kwalifikat. Jekk, f'dawn il-każijiet, l-organizzazzjoni li tipproduċi tuża l-impjegati proprji jew membri produtturi, iż-żmien maħdum għandu jkun dokumentat. Jekk Stat Membru jkun jixtieq jipprovdi alternattiva minflok jirrestrinġi l-finanzjament ta' l-ispejjeż effettivi, għall-ispejjeż tal-persunal eliġibbli kollha imsemmija hawn fuq, għandu jagħmel, ex ante u b'mod ġustifikat kif għandu jkun, ħlas f'daqqa sa massimu ta' 20 % tal-fond operattiv approvat. Dan il-persentaġġ jista' jiżdied f'każijiet ġustifkati kif għandu jkun. Biex jitolbu dan il-ħlas f'daqqa, l-organizzazzjonijiet li jipproduċu għandhom jagħtu prova ta' l-implimentazzjoni ta' l-azzjoni għas-sodisfazzjon ta' l-Istat Membru. 5. Investimenti f'mezzi tat-trasport mgħammrin b'ħażna tal-friża jew transport b'atmosfera kontrollata. 6. Spejjeż addizzjonali għat-trasport estern, meta mqabbla ma' l-ispejjeż għat-trasport bit-trakkijiet jew lorris, li ntefqu meta ntużaw il-ferrovija u/jew vapuri bħala miżura biex ikun rispettat l-ambjent, stabbiliti mill-Istati Membri għal kull kilometru bbażati fuq rata bażi. 7. Spejjeż għal-laqgħat u programmi ta' taħriġ relatati ma' l-implimentazzjoni ta' l-azzjonijiet fil-programm operazzjonali, inklużi konċessjonijiet kuljum lill-parteċipanti li jkopru spejjeż tat-trasport u l-akkomodazzjoni (meta approprjat fuq rata bażi). 8. Promozzjoni ġenerika u promozzjoni tal-marki ta' kwalità. Ismijiet ġeografiċi jitħallew biss: (a) jekk ikunu deskrizzjoni ta' l-oriġini protetta jew indikazzjoni ġeografika protetta, koperti mir-Regolament tal-Kunsill (KEE) Nru 2081/92 [7], jew (b) jekk, fil-każijiet kollha fejn id-disposizzjonijiet ta' punt (a) ma japplikawx, dawn l-ismijiet ġeografiċi jkunu sekondarji għall-messaġġ prinċipali. Materjal promozzjonali għandu jkollu l-emblema tal-Komunità Ewropea (fil-każ ta' medja viżwali biss) u jinkludi l-leġġenda li ġejja: "Kampanja finanzjata bl-għajnuna tal-Komunità Ewropea". 9. Promozzjoni tal-marka/trademark ta' l-organizzazzjonijiet li jipproduċu. 10. Spejjeż legali u amministrattivi ta' l-għaqdiet ta' l-organizzazzjonijiet li jipproduċu jew l-akkwist tagħhom, kif ukoll spejjeż legali u amministrattivi marbuta mal-ħolqien ta' organizzazzjonijiet li jipproduċu transnazzjonali jew assoċjazzjonijiet ta' organizzazzjonijiet li jipproduċu transnazzjonali; studji ta' vijabilità u proposti kummissjonati mill-organizzazzjonijiet li jipproduċu f'dan ir-rigward. 11. Apparat sekondaman fis-sens tal-kondizzjonijiet stabbiliti fir-Regola Nru 4 tar-Regolament tal-Kummissjoni (KE) Nru 1685/2000 [8]. 12. Art mhux mibnija fejn l-akkwist huwa neċessarju biex isir investiment inkluż fil-programm, fis-sens tal-kondizzjonijiet stabbiliti f'paragrafi 1(1.1)(a), (b) u (ċ) u 1.2 tar-Regola Nru 5 tar-Regolament (KE) Nru 1685/2000 [9]. 13. Kiri fil-limiti tal-valur nett tas-suq ta' l-oġġett u fis-sens tal-kondizzjonijiet stabbiliti fil-paragrafu 3 tar-Regola Nru 10 tar-Regolament (KE) Nru 1685/2000. 14. Spejjeż finanzjarji fis-sens tal-kondizzjonijiet stabbiliti f'Regola Nru 3 tar-Regolament (KE) Nru 1685/2000. 15. Kera bħala alternattiva għall-akkwist fejn ekonomikament ġustifikat, għas-sodisfazzjon ta' l-Istati Membri. 16. Akkwist ta' proprjetà immobiljari fis-sens tal-kondizzjonijiet stabbiliti f'paragrafi 2.1, 2.2 u 2.3 tar-Regola Nru 6 tar-Regolament (KE) Nru 1685/2000. 17. Investimenti jew azzjonijiet f'azjenda individwali, bil-kondizzjoni li jikkontribwixxu għall-għanijiet tal-programm operazzjonali. L-Istati Membri għandhom jassiguraw li disposizzjonijiet xierqa jkunu magħmula biex ikun irkuprat l-investiment jew il-valur residwu jekk il-membru jitlaq mill-organizzazzjoni. 18. Investimenti f'ishma ta' kumpaniji jekk l-investiment jikkontribwixxi għall-kisba ta' l-għanijiet tal-programm operazzjonali. 19. Bdil fl-investiment, jekk il-valur residwu ta' l-investimenti mibdula jkun: (a) miżjud mal-fondi operattivi ta' l-organizzazzjoni li tipproduċi, jew (b) imnaqqas mill-ispejjeż tal-bidla. Investimenti, inklużi dawk taħt kuntratti tal-kiri, li l-perjodu tal-ħlas lura jiskorri t-tul tal-programm operazzjonali jistgħu jittieħdu għal programm operazzjonali sussegwenti fuq bażi ekonomika ġustifikata kif għandu jkun, u partikolarment f'każijiet fejn il-perjodu ta' deprezzament fiskali jkun itwal minn ħames snin. [1] L-awtorità nazzjonali kompetenti għandha tistabbilixxi l-kriterji ta’ l-eliġibilità għal produzzjoni sperimentali filwaqt li tqis in-novità tal-proċedura jew kunċett u r-riskju involut. [2] Materjal organiku tal-protezzjoni tal-pjanti (bħal feromoni u predaturi), użati fil-produzzjoni organika, integrata, kif ukoll konvenzjonali. [3] L-amministrazzjoni ambjentali ta’ l-ippakkjar għandha bżonn tkun ġustifikata kif suppost u tħares il-kriterji ta’ l-Anness II tad-Direttiva 94/62/KE tal-Parlament Ewropew u tal-Kunsill għall-Ippakkjar u skart ta’ l-Ippakkjar (ĠU L 365, tal-31.12.1994, pġ. 10). [4] Inklużi spejjeż ta’ l-amministrazzjoni u tal-persunal, rapporti u studji ta’ valutazzjoni; l-ispejjeż biex jinżammu l-kontijiet u l-amministrazzjoni tal-kontijiet imsemmija fl-Artikolu 3(1)(b). [5] L-Istati Membri jistgħu jirrestrinġu l-finanzjament għall-ispejjeż effettivi, f’liema każ għandhom jistabbilixxu l-ispejjeż eliġibbli. [6] Ara paġna 18 ta’ dan il-Ġurnal Uffiċjali. [7] ĠU L 27, tat-30.1.97, pġ. 50. [8] ĠU L 242, tas-27.9.00, pġ. 18. [9] L-awtorità nazzjonali kompetenti tista’ tistabbilixxi kondizzjonijiet addizjonali għal Regola Nru 5 tar-Regolament (KE) Nru 1685/2000 biex jiġu aċċettati dan it-tip ta’ spejjeż biex tkun evitata kull spekulazzjoni; dawn il-kondizzjonijiet jistgħu jinkludu b’mod partikolari projbizzjoni tal-bejgħ ta’ l-investiment/art matul perjodu minimu u t-twaqqif ta’ korrelazzjoni massima bejn il-valur ta’ l-art u l-valur ta’ l-investiment. -------------------------------------------------- ANNESS II Operazzjonijiet u spejjeż ineliġibbli 1. Spejjeż tal-produzzjoni ġenereli, u partikolarment: - żerriegħa, miċelju u pjanti, - prodotti għall-protezzjoni tal-pjanti, inklużi materjali tal-kontroll integrati, fertilizzanti u affarijiet miżjuda oħra, - spejjeż ta' l-imballaġġ, spejjeż tal-ħażna, spejjeż ta' l-ippakkjar, anki bħala parti minn proċessi ġodda, spejjeż tal-pakketti, - spejjeż tal-ġbir jew trasport (intern jew estern), - spejjeż tat-tħaddim (partikolarment elettriċità, karburanti u manutenzjoni). 2. Spejjeż ġenerali. 3. Introjtu jew żjieda fil-prezzijiet. 4. Spejjeż ta' l-assigurazzjoni inklużi primjums ta' l-assigurazzjoni individwali jew ta' grupp u l-ħolqien ta' fondi assigurattivi f'organizzazzjoni li tipproduċi. 5. Rimborż (speċjalment f'forma ta' pagamenti annwali) ta' self meħud biex issir operazzjoni fis-sħiħ jew parti tagħha qabel il-bidu tal-programm operazzjonali. 6. Akkwist ta' art li ma ġietx mibnija. 7. Pagamenti lill-produtturi li qed jipparteċipaw f'laqgħat jew programmi ta' taħriġ biex ikun ikkumpensat it-telf ta' introjtu. 8. Operazzjonijiet jew spejjeż relatati mal-kwantitajiet prodotti mill-membri ta' l-organizzazzjoni li tipproduċi barra mill-Komunità. 9. Operazzjonijiet li jistgħu jtellfu l-kompetizzjoni fl-attivitajiet ekonomiċi l-oħra ta' l-organizzazzjoni li tipproduċi operazzjonijiet jew miżuri li jħallu profitt dirett jew indirett fl-attivitajiet ekonomiċi l-oħra ta' l-organizzazzjoni li tipproduċi għandhom ikunu finanzjati proporzjonalment ma' l-użu tagħhom mis-setturi jew prodotti li għalihom l-organizzazzjoni li tipproduċi hija rikonoxxuta. 10. Apparat sekondaman. 11. Investiment f'mezzi ta' trasport li se jintużaw għat-tpoġġija fis-suq jew għad-distribuzzjoni mill-organizzazzjoni li tipproduċi. 12. Kera bħala alternattiva għall-akkwist; l-ispejjeż tat-tħaddim ta' l-oġġetti mikrija. 13. Spejjeż marbuta mal-kuntratti tal-kiri (taxxi, interessi, spejjeż ta' l-assigurazzjoni, eċċ.) u spejjeż tal-ġestjoni. 14. Promozzjoni ta' marki kummerċjali individwali li fihom referenzi ġeografiċi. 15. Sottokuntratti relatati ma' l-operazzjonijiet imsemmija f'din il-lista. 16. VAT u taxxi oħra jew spejjeż fis-sens tal-kondizzjonijiet stabbiliti fil-paragrafu 4 tar-Regola Nru 7 tar-Regolament (KE) Nru 1685/2000. 17. Investimenti għall-ipproċessar ta' prodotti friski (operazzjonijiet magħmula mill-organizzazzjonijiet li jipproduċu li jikkonċernaw il-preparazzjoni tal-prodott, partikolarment it-tindif, qtugħ, tirqim, tnixxif u ppakkjar, b'ħarsa lejn it-tpoġġija fis-suq tiegħu, m'humiex mifhuma bħala proċessar). -------------------------------------------------- ANNESS III RAPPORTI MEĦTIEĠA MILL-ISTATI MEMBRI Informazzjoni li għandha tingħata mill-Istati Membri lill-Kummissjoni, skond il-format ipprovdut mill-Kummissjoni Parti 1: Organizzazzjonijiet li jipproduċu 1. Informazzjoni amministrattiva (inklużi n-numru ta' rikonoxximent, forma legali, in-numru tal-membri fiżiċi u legali). 2. Informazzjoni tal-produzzjoni (inkluża l-kalkulazzjoni tal-valur tal-produzzjoni mqiegħedha fis-suq u informazzjoni fuq il-prodotti essenzali). Parti 2: Fondi operattivi u programmi operazzjonali 1. Perjodu/i ta' referenza użat/i. 2. Stimi ta' l-għajnuna. 3. Applikazzjonijiet għall-għajnuna u għajnuna li effettivament ingħatat, inkluża il-perċentwali tal-fond operattiv minfuqa fuq l-irtirar. 4. Kategorijii ewlenin ta' l-ispejjeż (inkluż tibdil sinifikanti li sar matul is-sena). Parti 3: Kontrolli, rkupru u pieni 1. Organizzazzjonijiet li jipproduċu kkontrollati. 2. L-awtorità li tikkontrolla u sommarju li jinkludi r-riżultati tal-kontrolli (punti essenzali biss). 3. Figuri aġġornati relatati mal-pagamenti ta' l-għajnuna li fil-fatt saru, preżentati sa mhux iżjed tard mill-15 ta' Novembru. --------------------------------------------------